钦定古今图书集成/明伦汇编/氏族典/第225卷 > 《廖用贤尚友录》 > 杨安
## 钦定古今图书集成/明伦汇编/氏族典/第225卷 > 《廖用贤尚友录》 > 杨安

按《前秦录》，安名将也。匈奴右贤王曹毂叛，坚自帅中
外精锐讨之，以安为前锋都督。毂遣弟活拒战于同
川，安大败之，斩活并四千馀级，毂惧而请降。次年，遣
安同辅车王猛帅众二万入寇荆州，转攻南乡，掠安
阳民万馀户而还。三年，李俨为张天锡所攻，退守枹
罕，遣使请救。坚复遣安帅骑二万会王猛以救之，与
天锡将杨遹战于枹罕之东，破军杀将。师还，拜前将
军。晋公柳叛坚，命安攻陕城，拔之，迁镇南将军。六年，
坚遣安攻晋阳，执刺史慕容庄。论破邺功，赐爵博平
郡侯，进吏部尚书。七年，复以为使持节、都督益梁州
诸军事、梁州刺史。寻加都督南秦州诸军事，镇仇池。
九年，晋梁州刺史杨亮遣子广袭仇池，安击败之，乘胜逐北，诸城奔溃，进拔汉川。转攻梓潼，降其太守周
彪别将，取梁、益二州。邛、柞、夜郎皆来归附。坚以安为
右大将军、益州牧，镇成都。十年，蜀人张育、张重围成
都，坚遣邓羌帅骑助安袭击育，败之。安复败张重于
成都南，斩重羌击斩育，益州遂平。顷之，以安为荆州
刺史，移镇樊、邓。